La Zonte regjonâl de Sardegne e à fate buine une propueste di leç di politiche linguistiche che e varès di cjapâ il puest de leç regjonâl 26 dal ‘97. Il test al ten di riferiment, in plui de leç statâl 482 dal ’99, ancje lis leçs linguistichis fatis buinis de Regjon Friûl – Vignesie Julie pal furlan e de Provincie di Trent. Inte propueste si fevele di insegnament dal sart in orari curicolâr, di certificazion linguistiche, di segnaletiche bilengâl e di altris intervents che a smirin a alçâ il status de lenghe proprie de Sardegne. Une ricercje fate cognossi l’an passât e à di fat mostrât che il 70% de popolazion de isule e je in stât di fevelâ par sart, ma che la lenghe e ven doprade pôc intai moments uficiâi par colpe de minorizazion linguistiche patide dai sarts. Cun di plui, pûr tal rispiet des varietâts locâls, si va indenant cul progjet de lenghe sarde di riferiment (Limba Sarda Comuna). La propueste e ricognòs po misuris similârs di tutele ancje par chês altris lenghis o varietâts linguistichis feveladis su la isule: il catalan (Alguer), il tabarchin (isule di Sant Pieri), il sassarês, il galurês, il romanès e fintremai lis fevelis di riunde venite e istriane di Fertilia e Arborea. L’esecutîf regjonâl al à ancje inviât il progjet par une television su internet in lenghe sarde e misuris di poie par trasmissions radiofonichis par sart.
Font: Regione Sardegna, 21/12/08; Sotziu Limba Sarda, 22/12/08; Noas-insardu, 22/12/08
fur_Latn srd_Latn